Leon se resensie: Parallel Mothers | Maroela Media
Parallel Mothers **** (in teaters)
Dit is enige ma se ergste nagmerrie – dat iets in die hospitaal kan skeefloop waar sy geboorte skenk aan haar baba, veral omdat sy enkellopend is. Saam met haar in die hospitaal is nóg 'n enkellopende ma, en dié twee vroue gee op presies dieselfde tyd geboorte aan hul babas. 'n Mens wil nie verdere geheime hier verklap nie, anders kan dit die rolprent vir voornemende kykers bederf.
Hierdie is meer as 'n blote kunsrolprent vanweë die aangrypende storie en die wrede kinkel wat die storie maak. Dit is in Spaans met Engelse byskrifte, maar moenie dat dit jou afskrik nie. 'n Mens raak gou daaraan gewoond, en om te sien hoe hierdie drama hom voltrek, en die onverwagse wendings wat intree, maak die prys van 'n fliektoegangskaartjie absoluut die moeite werd. Onthou, jy kan dit slegs in fliekteaters sien.
Boonop speel Penélope Cruz en Milena Smit so oortuigend en deurleef, dat 'n mens nie anders kan as om vir albei ma's simpatie te hê nie, al gebeur wát tussen hulle. Die film bevat ook al die karaktertrekke en eienskappe van Almodóvar se vorige trefferrolprente.